
11.09.2026.   

Par iepirkuma procedūras
„Būvniecības ieceres “Administratīvās ēkas pārbūve Ganību dambī 34, Rīgā” projektēšana un autoruzraudzība”, Identifikācijas Nr. RS/2026/56, nolikuma prasībām

Rīgas pašvaldības sabiedrības ar ierobežotu atbildību „Rīgas satiksme” Iepirkuma komisija no iespējamā piegādātāja ir saņēmusi vēstuli ar lūgumu sniegt skaidrojumu par iepirkuma procedūras “Būvniecības ieceres “Administratīvās ēkas pārbūve Ganību dambī 34, Rīgā” projektēšana un autoruzraudzība” (ID Nr. RS/2026/56), turpmāk – Iepirkums, nolikumā ietvertajām prasībām.

Jautājums: 
Lūdzam precizēt Nolikuma 16.2.1. punktā un 16.2.2.1. noteikto prasību attiecībā uz speciālistu pieredzi tādas nedzīvojamās ēkas pārbūves būvprojekta izstrādē, kura ir “kultūrvēsturiski vērtīga būve vai kultūras piemineklis”.
Jēdziens “kultūras piemineklis” ir identificējams atbilstoši normatīvajos aktos noteiktajam statusam un attiecīgajai informācijai par objekta iekļaušanu valsts aizsargājamo kultūras pieminekļu sarakstā. Savukārt jēdzienam “kultūrvēsturiski vērtīga būve” var būt atšķirīgs saturs atkarībā no konkrētās pašvaldības teritorijas plānojuma, saistošajiem noteikumiem vai kompetentās institūcijas veiktā būves kultūrvēsturiskās vērtības novērtējuma.
Ņemot vērā minēto un lai pretendentiem būtu iespējams viennozīmīgi izvērtēt speciālistu iepriekšējās pieredzes atbilstību Nolikuma 15.1.1. punkta prasībām, lūdzam Pasūtītāju precizēt:
1. Kas Nolikuma 15.1.1. punkta izpratnē tiek uzskatīts par “kultūrvēsturiski vērtīgu būvi”?
2. Kādus dokumentus vai citus pierādījumus pretendentam nepieciešams iesniegt, lai apliecinātu, ka speciālista pieredzes objekts Nolikuma 15.1.1. punkta izpratnē ir bijusi kultūrvēsturiski vērtīga būve?
Lūdzam veikt attiecīgos papildinājumus un grozījumus nolikumā, nodrošinot vienlīdzīgu un taisnīgu attieksmi pret visiem pretendentiem.

Atbilde: Saskaņā ar nolikuma 16.2.1. punktu, pretendenta vai, ja pretendents ir apvienība, tad vismaz viena apvienības dalībnieka rīcībā jābūt speciālistam, kuram ir arhitekta prakses sertifikāts un pieredze ne vairāk kā 7 (septiņos) iepriekšējos gados (kā arī periodā līdz piedāvājumu iesniegšanai) vismaz viena būvprojekta izstrādē ar nosacījumu, ka būvspeciālists nedzīvojamās ēkas,  kura ir kultūrvēsturiski vērtīga būve vai kultūras piemineklis ar platību vismaz 400 m2, pārbūves būvprojekta ietvaros ir projektējis arhitektūru, un būvprojekts ir pilnībā pabeigts un akceptēts (saņemta atzīme par projektēšanas nosacījumu izpildi) normatīvajos aktos noteiktajā kārtībā.
Savukārt, nolikuma 16.2.2.1. punkts paredz, ka pretendenta vai, ja pretendents ir apvienība, tad vismaz viena apvienības dalībnieka rīcībā jābūt speciālistam, kuram ir būvprakses sertifikāts ēku konstrukciju projektēšanā un pieredze ne vairāk kā 7 (septiņos) iepriekšējos gados (kā arī periodā līdz piedāvājumu iesniegšanai) vismaz viena būvprojekta izstrādē ar nosacījumu, ka būvspeciālists ēkas,  kura ir kultūrvēsturiski vērtīga būve vai kultūras piemineklis un ar kopējo platību vismaz 400 m2 pārbūves būvprojekta izstrādes ietvaros ir projektējis ēkas konstrukcijas, un būvprojekts ir pilnībā pabeigts un akceptēts (saņemta atzīme par projektēšanas nosacījumu izpildi) normatīvajos aktos noteiktajā kārtībā.
	Informējam, ka iepirkuma priekšmets ir ēkas Ganību dambī 34, Rīgā (kadastra apzīmējums 0100 014 0114 003), pārbūve. Minētā ēka saskaņā ar Rīgas valstspilsētas pašvaldības Pilsētas attīstības departamenta lēmumu ir atzīta par kultūrvēsturiski vērtīgu būvi. 
Ņemot vērā, ka pārbūvējamajai ēkai nav piešķirts valsts vai vietējās nozīmes kultūras pieminekļa statuss, Pasūtītājs, nosakot nolikuma prasības, ir ievērojis samērīguma un konkurences nodrošināšanas principus. Tādēļ nolikuma 16.2.1. un 16.2.2.1. punktā noteiktās prasības paredz, ka par atbilstošu speciālista pieredzi tiks atzīta pieredze, kas iegūta, izstrādājot būvprojektu kultūras piemineklim vai ēkai, kurai kompetenta institūcija noteikusi kultūrvēsturisku vērtību.
Nolikuma prasību izpratnē par kultūrvēsturiski vērtīgu būvi tiks uzskatīta būve, kurai kompetenta valsts vai pašvaldības institūcija ir noteikusi kultūrvēsturisku vērtību, izvērtējot tās vēsturisko, arhitektonisko, māksliniecisko, zinātnisko vai pilsētbūvniecisko nozīmi. 
Lai apliecinātu speciālistu pieredzes atbilstību nolikuma 16.2.1. un 16.2.2.1. punktā noteiktajām prasībām, pretendentam jāiesniedz dokumenti, kas ļauj Pasūtītājam pārliecināties par attiecīgās būves statusu. Attiecībā uz kultūrvēsturiski vērtīgu būvi šāds dokuments varētu būt, piemēram, pašvaldības izziņa, kas apliecina, ka attiecīgā ēka ir atzīta par kultūrvēsturiski vērtīgu būvi.

Iepirkumu komisijas priekšsēdētāja  					                                I. Novika

